30 Kerswense word die maand waarER24 en Solidariteit Helpende Hand het bejaardes bederf met ‘n uitstappie na die strand. (Foto: ER24) Drie bejaardes van die Ons Huis-ouetehuis in Mosselbaai is die week bederf met ŉ uitstappie na die strand toe en ŉ roomys vir elkeen. Dié inisiatief vorm deel van Solidariteit Helpende Hand se Wes-Kaapse streek se planne om 30 Kerswense vir behoeftige mense waar te maak oor 30 dae. Vanaf 1 tot 30 November kan mense nominasies instuur vir ŉ Kerswens om waar te word. “Een van die dames was 18 jaar laas buite die ouetehuis en nog ŉ dame het vir die eerste keer in jare emosionele reaksie getoon,” vertel Alisha de Lange, Helpende Hand se streeksorganiseerder vir die Wes-Kaap, aan Maroela Media. Dié uitstappie is deur die Afrikaanse Christelike Vrouevereniging genomineer en moontlik gemaak met behulp van ER24 se draagbare en ambulanse. “Ons is nou maar aan die begin van die inisiatief, maar ons gaan definitief 30 wense laat waar word,” sê De Lange. Sy vertel dat hulle juis Donderdag op pad was om ŉ behoeftige seun by sy skool in Swellendam met ŉ splinternuwe fiets te verras. “Ons is tans besig om die fiets aanmekaar te sit. Die gesin sukkel en kon nie in die laaste twee jaar Kers- of verjaardaggeskenke bekostig nie.” Vroeër die week het Helpende Hand ŉ geskenkbewys aan ŉ gesin in Stilbaai gegee om klere by Pep te gaan koop. “Die versoek is deur die gesin se dogter ingestuur. Haar pa het ŉ motorfietsongeluk gehad waarin sy arm vergruis is en dus kan hy nie meer werk nie.” Laastens vertel De Lange dat hulle ook ŉ gr. 7-meisie in Die Strand gehelp het. Sy moes haar bed met haar jonger boetie deel en hulle het haar gehelp om haar eie bed en beddegoed met ŉ Parys-tema te kry. “Ons beoog om so R1 000 per projek te bestee. Die geld wat ons gebruik, kry ons van ons winkels in die streek. Die klereskenkings wat mense vir ons bring om in ons winkels te verkoop hier in die Wes-Kaap word werklik teruggeploeg in die gemeenskap.” Dit is die derde jaar wat die inisiatief aangepak word.